Fredag opstod en større brand i en industribygning på Havrevænget i det nordlige Hobro. Den er nu under kontrol, oplyser Nordyllands Politi.

Fredag formiddag udbrød der brand i Hobro i en industribygning, der huser virksomheden Bewi Flamingo. Branden medførte stor røgudvikling, og Nordjyllands Politi bad folk i området om at søge væk fra røgfanen, lukke døre og vinduer samt slukke ventilation. Der blev tilkaldt assistance fra nærliggende stationer, men fredag eftermiddag lød meldingen, at branden er under kontrol. Beredskabet forventer, at der frem til midnat vil være brandfolk på stedet. Branden er opstod i noget flamingo i Bewi Flamingos bygning på Havrevænget i det nordlige Hobro, og røgen bevægede sig sydpå ind over centrum af Hobro. Derfor afspærrede politiet området, og der var indkaldt mandskab fra Hobro, Arden, Møldrup og Mariager. En kvinde på fabrikken blev behandlet for røgforgiftning af ambulancefolk på stedet. Hun har det bedre nu, oplyser Nordjyllands Politi på Twitter. Vagtchef Karsten Højrup Kristensen fortæller, at den tidligere mobilvarsling er afmeldt, men skulle der alligevel være røg i luften i området, "skal man selvfølgelig forlade røgfanen".